Illejla l-Partit Nazzjonalista nieda uffiċjalment il-kampanja elettorali tiegħu għall-elezzjonijiet ta' Mejju li ġej Il-Kap tal-Partit Nazzjonalista Adrian Delia insista li f'Mejju li ġej, l-elettoral mhux se jbiddel il-Gvern iżda jista' jbiddel id-direzzjoni li ħa. Adrian Delia qal dan waqt li llejla l-Partit Nazzjonalista nieda l-kampanja elettorali tiegħu, bit-tema: "Flimkien għal Pajjiżna," kampanja li minn kliem Delia u s-Segretarju Ġenerali Clyde Puli jidher li se tkun qed tiffoka aktar fuq kwistjonijiet nazzjonali, aktar milli dawk Ewropej. Tul id-diskors tiegħu, kif għamel qablu Clyde Puli (aqra aktar 'l isfel), Adrian Delia insista li l-Partit Nazzjonalista, filwaqt li se jitkellem fuq kif fi kliemu l-Gvern ma jimpurtahx minn persuni vulnerabbli, fosthom mill-pensjonanti u persuni bi problemi ta' saħħa mentali, insista li mhux se jiddejjaq lanqas jitkellem fuq il-korruzzjoni. Adrian Delia insista li rapport wara l-ieħor qed jikkundanna lill-Gvern Malti, li fi kliemu ħataf l-istituzzjonijiet tal-pajjiż, indikazzjoni li l-ġlieda kontra l-korruzzjoni se terġa' tkun parti integrali minn din il-kampanja. Huwa fakkar kif fl-aħħar ġimgħat, il-Partit Nazzjonalista nieda diversi proposti konkreti fosthom għall-bdiewa, biex jirċievu aktar għajnuniet biex isaħħu u jkabbru aktar il-prodott Malti, għall-kanċer, biex il-pazjenti jirċievu kura aħjar u għall-ambjent li fi kliemu qatt ma kien ikkalpestat daqs dan iż-żmien. Il-Kap Nazzjonalista insista li kif għamel tul dawn l-aħħar ġimgħat, matul il-kampanja se jkompli jispjega l-proposti tiegħu. Dwar il-kandidati tal-Partit Nazzjonalista għall-Parlament Ewropew, Delia insista li dawn se jibqgħu jaħdmu biex jiddefendu isem Malta iżda anke favur liġijiet li jtejbu l-kwalità tal-ħajja tal-Maltin u li eventwalment isiru parti mil-liġi ta' Malta. Irringrazzja wkoll lill-kandidati tal-Kunsilli Lokali u insista li dawn se jkunu l-leħen ta' ħafna Maltin u Għawdxin. "Bil-vot tagħkom nistgħu nagħtu vuċi u nifs lill-Partit Nazzjonalista fil-lokalitajiet," saħaq Adrian Delia waqt li insista li fejn se jkun fil-maġġoranza, il-PN se juri li kapaċi jiggverna u fejn se jkun fil-minoranza se juri li kapaċi jkun oppożizzjoni b'saħħitha. Kien hawn li l-Kap Nazzjonalista qal li l-messaġġ ewlieni li l-Partit Nazzjonalista jrid li jwassal tul dan ix-xahar huwa li jista' jagħmel differenza. Lejn tmiem id-diskors tiegħu, Delia insista li f'Mejju li ġej, l-elettorat jista' jagħmel id-differenza u jbiddel id-direzzjoni li ħa l-Gvern. "Mhux se nbiddlu mil-lum għall-għada, iżda se nagħmlu l-ewwel pass," insista Delia. Temm jinsisti li l-Partit Nazzjonalista se jknu il-vuċi ta' dawk vulnerabbli u li fl kliemu, il-Partit Laburista (li l-PN qed jirreferi għalih bħala l-Partit Soċjalista) ma għadux jirrappreżentah. "Dan kollu nistgħu niksbuh mhux waħedna imma flimkien," temm jisħaq Delia. 'Il-pajjiż jista' joħloq il-ġid mingħajr il-ħmieġ' Min-naħa tiegħu, is-Segretarju Ġenerali tal-Partit Nazzjonalista Clyde Puli saħaq li f’din il-kampanja elettorali, il-Partit Nazzjonalista se jkun qiegħed jitkellem fuq l-isfidi li għaddej minnhom il-pajjiż, se jipproponi soluzzjonijiet u bħal Delia insista li mhux se jiddejjaq jitkellem lanqas dwar il-korruzzjoni. Puli insista li l-Partit Nazzjonalista jemmen li l-pajjiż jista’ joħloq il-ġid mingħajr il-ħmieġ waqt li insista li l-korruzzjoni qed tiswa lill-pajjiż €725,000,000 miljun fis-sena. Waqt din it-tnedija tal-kampanja elettorali, Puli ppreżenta l-10 kandidati tal-Partit Nazzjonalista għall-Parlament Ewropew u l-295 kandidat għall-elezzjonijiet tal-Parlament Ewropew. "Lil dawn ma offrejnilhom xejn. Offrejnilhom biss li jkunu flimkien għal pajjiżna," insista Puli. Fakkar li nhar il-Ħadd il-Partit Nazzjonalista se jkun qed japprova l-programm elettorali tiegħu u li l-Kunsill Ġenerali se jkun indirizzat minn Manfred Weber, kandidat tal-Partit Popolari Ewropew għall-Presidenza tal-Kummissjoni Elettorali. X'ġara fl-aħħar sigħat? Il-Partit Nazzjonalista beda l-kampanja tiegħu tard ilbieraħ filgħaxija fejn tella' l-ewwel billboards tiegħu. It-tema li għażel il-Partit Nazzjonalista hija: "Flimkien għal Pajjiżna" u tispikka l-arma tal-Partit Nazzjonalista ddisinjata mill-ġdid u li issa ilha tintuża għal dawn l-aħħar xhur. Intant, il-billboards li tella' l-Partit Nazzjonalista matul dan il-lejl kienu jiffukaw fuq il-korruzzjoni, il-pensjonijiet u l-għoli tal-ħajja bil-messaġġ ewlieni li jrid iwassal il-Partit Nazzjonalista huwa: "Gvern li ma jimpurtahx." Madanakollu, kif żvela llum is-sit illum.com.mt , din l-istrateġija ma tantx niżlet tajjeb ma' wħud mill-esponenti tal-Partit Nazzjonalista b'uħud jinsistu li l-Partit Nazzjonalista ma tgħallem xejn u qed jibqa' jirrepeti l-istess "kantaliena." Puli kellu jfiehem li l-korruzzjoni għadha kwistjoni li n-nies qed titkellem fuqha u għalhekk il-Partit Nazzjonalista ma jistax jinjoraha għal kollox, filwaqt li wissa lill-esponenti biex ma jaqgħux għall-propaganda tal-Partit Laburista. Ma naqsux ukoll il-battibekki bejn il-partiti wara żball ortografiku li l-Partit Nazzjonalista ħa f'wieħed mill-billboards tiegħu u li wassal lill-Partit Laburista biex itella' billboards biex jgħaddih biż-żufjett.